b'\n_START_ARTICLE_\nAmeri\xc5\xa1ki staffordshirski terier\n_START_SECTION_\nOpis\n_START_PARAGRAPH_\nAmeri\xc5\xa1ki staffordshirski terier je prav tako mo\xc4\x8dan in \xc5\xa1irokople\xc4\x8d pes, ki zraste do 48\xc2\xa0cm v vi\xc5\xa1ino in dose\xc5\xbee do 30 kilogramov telesne te\xc5\xbee. Izjemno mi\xc5\xa1i\xc4\x8dasto telo in glava z izrazitimi li\xc4\x8dnicami so pokazatelj nekdanje bojne narave teh psov, ki pa so ob pravilni vzgoji lahko izjemno prijazni in mirni._NEWLINE_Pri tej pasmi so dovoljene vse barvne kombinacije, razen jetrna in \xc4\x8drnorumena. Poleg tega niso za\xc5\xbeeleni psi, ki imajo ve\xc4\x8d kot 80% bele barve. Dlaka je kratka, ostra in svetle\xc4\x8da, psi pa nimajo mo\xc4\x8dnega vonja. Ti psi so dobri dru\xc5\xbeabniki in zelo dobri \xc4\x8duvaji, saj se na lastnika izredno nave\xc5\xbeejo. So dokaj inteligentni psi, ki pa imajo mo\xc4\x8dan karakter in jih je potrebno pravilno vzgajati. Do tujcev so ob prisotnosti lastnika prijazni, sicer pa nezaupljivi in lahko celo agresivni. Ne prena\xc5\xa1ajo dobro bli\xc5\xbeine drugih psov, do doma\xc4\x8dih \xc5\xbeivali pa niso agresivni. Do otrok so na\xc4\x8deloma prijazni, vendar je dobro biti previden, \xc5\xa1e posebej pri neznanih psih te pasme. Zna\xc4\x8dilno za AmStaffe je, da imajo visok prag bole\xc4\x8dine in, da je to na\xc4\x8deloma zdrava pasma, pri kateri pa so mo\xc5\xbeni pojavi displazije kolkov._NEWLINE_Ameri\xc5\xa1ki stafford potrebuje odgovornega in nepopustljivega gospodarja ter precej gibanja, \xc5\xa1e posebej, \xc4\x8de \xc5\xbeivi v ograjenih prostorih. V stanovanju se temperament pasme na\xc4\x8deloma umiri.\n_START_SECTION_\nZakonske opredelitve\n_START_PARAGRAPH_\nDo psov razli\xc4\x8dnih pasem, ki spominjajo na Pit Bulle velja v javnosti po ve\xc4\x8dini odklonilen odnos. Grobe poteze raznih bul terierjev, njihova preteklost ter neodgovorni lastniki, zaradi katerih so nekateri psi res agresivni in nevarni so vodile v prepoved teh pasem v nekaterih dr\xc5\xbeavah po svetu (Nem\xc4\x8dija). V Sloveniji je lahko kot nevaren opredeljen le pes, ki je \xc5\xbee kdaj ugriznil, in ne celotna pasma, predpisa, ki bi razvr\xc5\xa1\xc4\x8dal pasme, pa trenutno v slovenskem pravnem sistemu ni.'